google/wiki40b huggingface dataset:
Falsotrachystola

Utseende

Middelsstore, kraftige, nokså knudrete trebukker. Antennene er omtrent så lange som kroppen. Pronotum er omtrent så langt som bredt, innsnevret i den bakerste delen med rundede sider og en tann midt på hver sidekant. Oversiden er ganske ujevn. Dekkvingene er parallellsidige, tvert avkuttede bak slik at de ikke dekker hele bakkroppen, med en buet rad av opphøyde knøler.

Utbredelse

Slekten er bare kjent fra Yunnan-provinsen i Kina.
Internationale Automobil-Ausstellung

Internationale Automobil-Ausstellung (Internasjonal bilutstilling) eller Frankfurt Motor Show er verdens største bilutstilling, som arrangeres annenhvert år i Frankfurt am Main, Tyskland.
IAA arrangeres av en forening bestående av tysk bilindustri (VDA). Fra 1992 har messen vært delt i to, med en utstilling for kommersielle kjøretøyer i Hannover i år med partall, og en utstilling for personbiler i Frankfurt am Main i år med oddetall.
Syvende armé (USA)

Syvende armé (Seventh Army) er en armé i den amerikanske hæren, også kjent som U.S. Army, Europe (USAREUR). Den utgjør det største amerikanske forbandet som er utplassert i Europa. USAREUR er en overkommando i den amerikanske hæren med ansvar for alle hærens styrker i Europa.
Syvende armé var det første amerikanske forbandet på denne størrelsen som deltok i kamphandlinger i annen verdenskrig. Den ble opprettet for å ta kommandoen over de amerikanske styrkene under operasjon Husky, invasjonen av Sicilia.
Baumol-effekten

Baumol-effekten eller Baumols kostnadssyke, etter engelsk Baumol effect og Baumol's cost disease, er vekst i lønna selv om produktiviteten ikke øker. Dette mønsteret er tilsynelatende i strid med klassisk samfunnsøkonomisk teori der reallønnsvekst er nært knytta til økt arbeidsproduktivitet. Effekten er oppkalt etter den amerikanske økonomen William J. Baumol (1922–2017) som beskreiv fenomenet i 1960-åra.
Baumol-effekten skyldes stigende lønninger i «fremadskridende virksomheter» (the progressive sector), for eksempel i industri som kan produsere flere varer med færre ansatte enn før, noe som påvirker arbeidsmarkedet og det generelle lønnsnivået i samfunnet. Dette virker også inn på «stillestående virksomheter» (the stagnant sector) der en ikke har samme mulighet til å investere i ny teknologi eller å jobbe mer effektivt. Baumols teori om stigende lønnskostnader til tross for uforandra produktivitet gjelder blant annet arbeidskrevende bransjer og sektorer innafor helse, utdanning og kultur, og tjenesteytende næringer der det offentlige ofte tar hovedansvaret for produksjon og finansiering.
Stortingsvalget 1870

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Valgmennene møttes til valgmannsting. På landet hadde hvert av de atten amtene valgmannsting, og utpekte 2-5 av 74 stortingsrepresentanter. Kjøpstedenes valgmannsting utpekte én, to eller fire av 37 stortingsrepresentanter.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett.

127 787 menn var stemmerettskvalifisert, 81 329 hadde stemmerett. Av disse stemte 36 647.
400 valgting i landdistriktene utpekte totalt 939 valgmenn. 38 valgting i byene utpekte totalt 213 valgmenn. Valgmannstingene ble holdt i perioden 20. mai 1870 til 3. desember 1870.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Fjærbåndvikler

Utseende

En middelsstor (vingespenn 13-18 millimeter), brun vikler. Hannen har fjærformede antenner, og en oppstående kvast av brunoransje, hårlignende skjell bakerst på thorax. Forvingen er lys brun med markerte, rødbrune tverrstreker. Midt i vingen er det et bredt, rødbrunt, skrått tverrbånd som er mørkest ved innerkanten, og vingens ytterste del er rødbrun. Vingespissen er markert og rettvinklet. Bakvingen er grå med en smal, hvit stripe langs ytterkanten. Larven er grønnlig grå, med spredte, oppstående, hvite børster.

Levevis

Arten kan finnes på mange ulike lokaliteter, hyppigst kanskje på litt høytliggende myrer. Larvene lever mellom sammenspundne balder og blomster av en rekke ulike planter, blant andre tiriltunge, kjemper og blåbær. De voksne sommerfuglene flyr fra slutten av juni til september, hannene om dagen og hunnene fra skumringen og utover natten.

Utbredelse

Arten er utbredt over det meste av Europa og finnes også i det nordlige Asia.
Mumij Troll

Historie

Gruppen startet som et garasjeband i Sovjetunionens siste år. Forutsetningene for rockemusikk hadde da blitt bedre under glasnostperioden, og bandet lyktes i å gjøre stor suksess i hjemmebyen Vladivostok. Gruppen hadde et opphold da Lagutenko reiste utenlands for å arbeide, men i 1997 ble bandet gjenforent og utga sitt første offisielle album: Морская (Morskaja, som betyr marin). Musikkstilen, en melodisk type hardrock, ble meget populær.
Syv måneder senere ble bandets andre album, Ikra (Икра – «kaviar») utgitt, og også det ble en stor fremgang. Bortsett fra noen singler tok det hele tre år før bandet utga sitt neste album, med mer poporientert musikk.
Mumij Troll representerte Russland under Eurovision Song Contest 2001 i København, og ble nummer tolv med sangen «Lady Alpine Blue».
Bandet har en betydelig tilhengerskare i Skandinavia og opptrådte på No Name Fever exhibition for AIDS i Göteborg 2006.
Prosjektilbane

Direkte ild – Flatbaneild

Flatbanebaneild gis av kanoner og haubits. En kanon, i tradisjonell forstand, kjennetegnes ved et forholdsvis lengre løp, mer enn 25 ganger skytsets kaliber. Prosjektilet har også forholdsvis høy utgangshastighet. I tillegg har kanoner kun en lav utgangsvinkel for prosjektilet. Haubits kan avgi ild med både lav og høy utgangsvinkel. Prosjektilbanen til disse våpnene er også en parabel, men på grunn av den høye utgangshastigheten til prosjektilet, utgjør prosjektilbanen bare en liten del av en «full» parabel. Eksempler på våpen og våpensystemer som gir flatbaneild er Bandkanon 1 og Leopard 1.

Ildledelse av direkte ild

Da målet er fullt synlig for skytset trengs det ikke tradisjonelle observasjonsposter/ildledningsavdelinger for å lede ilden. I moderne våpensystemer er det elektronikk både for å finne målene, stabilisere løpet og så videre. Målet kan låses ved hjelp av f.eks. lasere og gyroskop brukes til å holde løpet mot målet uansett hvordan kjøretøyet beveger seg.

Indirekte ild – Krumbaneild

Krumbaneilden, eller indirekte ild, kjennetegnes ved at målet som regel ikke sees av de som avgir ilden, men må ledes av observatører, såkalte ildledere, «artjegere» (artillerijegere), FAC (Forward Air Controller) eller i noen tilfeller oppklaringspatruljer. Krumbaneild avgis av haubits og morter. Morter kan kun skyte med høy utgangshastighet. Banen på prosjektilet er en parabel. Våpensystemer som leverer krumbaneild er blant annet M224 og M252.

Ildledelse av indirekte ild

Ledelse av krumbaneild foregår primært ved at en observasjonspost med utsikt over målområdet lokaliserer og bestemmer posisjonen til fiendtlige mål, og overfører måldata tilbake til skytset via kommandoplassen. For å bestemme målets posisjon må ildlederen kjenne sin egen posisjon, avstanden til målet, samt retning og høydevinkel til målet.
Samiske geografiske navn (Kautokeino)

Samiske geografiske navn i Kautokeino (knr 2011) angir stedsnavn i Kautokeino kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Kautokeino kommune.
Oedichira

Utbredelse

Artene lever i Brasil.
Morild (album)

Morild er et musikkalbum med Helene Bøksle, utgitt i 2009. Albumet ble spilt inn sammen med den skandinaviske folk-gruppen, Baltic Crossing.
Simon Church

Landslaget

Han ble tatt ut i Wales EM-tropp til EM i Frankrike 2016.
Viljutsjinsk

Viljutsjinsk (russisk: Вилючинск) er en lukket by i Kamtsjatka kraj i Russland. Den ligger på andre siden av Avatsjabukta fra den mye større byen Petropavlovsk-Kamtsjatskij. Innbyggertall: 24 166 (folketelling 2002).
Byen ble grunnlagt i 1968 og er 404 km² i areal.
Urbanus (helgen)

Urbanus var en tidlig kristen som nevnes i Det nye testamente.
I Romerbrevet (Rom 16,9) nevnes Urbanus av Paulus som hans hjelper og hilses sammen med Stakys. Han skal senere ha blitt biskop i Makedonia og led martyrdøden sammen med tre andre kristustroende i et folkeoppløp. Urbanus æres som helgen hans minnedag er 31. oktober.
UNSMIH

UNSMIH, formelt United Nations Support Mission in Haiti, var en fredsbevarende FN-styrke opprettet 28. juni 1996 ved FNs sikkerhetsråds resolusjon 1063. Styrken skulle bidra til sikkerhet og stabilitet i Haiti, reform av politistyrkene, samt fremme nasjonal forsoning og økonomisk utvikling. UNSMIH var i virksomhet til juli 1997, da UNTMIH overtok.
På sitt sterkeste hadde UNSMIH 1 297 soldater og 291 politifolk. I tillegg kom en administrasjon av internasjonalt og lokalt rekrutterte sivile. Algerie, Bangladesh, Benin, Canada, Djibouti, Frankrike, India, Mali, Pakistan, Russland, Togo, Trinidad og Tobago og USA sendte personell til UNSMIH.
Gulatingsloven

Opphav og utvikling

Det meste av Gulatingsloven er eldre enn vanlig bokskrift i Norge. Før lovene ble skrevet i bok, sa lagmennene loven fram på lagtinget, på samme måte som lovsiemannen på Island sa deres lov fram på Alltinget. Det som lagmannen sa, er i Gulatingsloven kalt «lovteksten» eller «lovmålet»; det var den gjeldende loven. På 1000-tallet skrev de lovteksten ned. Det nedskrevne må ha blitt godkjent på lagtinget, slik at boken ble en virkelig lovbok, ikke bare en rettledning for lagmennene. Denne lovboken kalte de Gulatingsboken. Den eldste versjonen av lovboken inneholdt loven som den var til 1163. Ved riksmøtet i Bjørgvin i 1163 ble det gjort mange endringer særlig i kristendomsbolken. Den nyere versjonen kalles Magnus-tekst etter Magnus Erlingsson. Det ble gjort mange avskrifter av begge versjonene og avskriftene var sjelden helt like.
I Kongesagaene står det nevnt at Håkon den gode fikk i stand lover om leidangen og om odelen, mens Olav den hellige fikk i stand kristenretten med råd fra biskop Grimkjell.
Gulatingsloven gjaldt til 1267 da kong Magnus Lagabøte satte sammen en ny Gulatingsbok. Få år senere ble Magnus Lagabøtes landslov vedtatt på tingene mellom 1274 og 1276. Landsloven førte  videre rettspraksisen fra Gulatingsloven og gjaldt til 1688.
Bolsjoj Kinel

Bolsjoj Kinel (russisk: Большо́й Кине́ль) er ei elv i Orenburg og Samara oblast i Russland. Den er ei høyre sideelv til Samara, og er 422 kilometer lang, med et nedbørfelt på 14 900 km². Den har utspring på nordsiden av Obsjtsjij Syrt-høydene, og munner ut i Samara 15 kilometer øst for byen Samara.
Langs elva ligger byene Buguruslan, Pokhvistnevo, Otradnyj og Kinel, som ligger ved samløpet med Samara.
Ortofoto

Et ortofoto er et fotografi tatt fra fly eller satellitt. Bildet er georeferert, det vil si at det inneholder informasjon om hvordan det ligger i det virkelige terrenget, og tilsvarer da et kart som er i samme skala.
Ortofoto brukes ofte som underlag for å visualisere plandata. Veitraséer, nye høyspentlinjer eller bygninger og annet kan presenteres på en lettforståelig måte.

Fotografering

Fotoene kommer enten fra fly eller satellitt. Det foretrukne tidspunktet for fotografering i Norge er i juni. Da får man friske farger fra nyutsprunge blader og luften er klarere enn senere på sommeren. Solen står også høyt på himmelen slik at skyggene blir korte.
I fly så benyttes spesialkameraer med en filmstørrelse på 23 x 23 cm. Opphenget i flyet er laget slik at kameraet står stille i forhold til bakkeplanet i det bildet tas. Dette er for å minimalisere uskarphet på grunn av bevegelse. Det punktet hvor bildet tas fra, standpunktet, noteres ned. En datamaskin med GPS-mottaker i flyet sørger for dette.
I satellitter benyttes en rekke forskjellige typer kamera. Tidlige varianter slapp ned en filmbeholder gjennom atmosfæren, men i dag benyttes digitale kameraer.
Bildene tas med stort overlapp, så det er bare midtre delen av hvert bilde som brukes i den endelige mosaikken. Oppløsningen på bildene tilsvarer ofte cirka 20 cm på bakken.

Digitalisering

Kjemiske bilder digitaliseres med svært høy presisjon i et laboratorium. De ferdige bildene blir svært store når de lagres ukomprimert.

Korrigering

Det digitale bildet tilpasses en modell av terrenget. På den måten får hvert bildeelement (pixel) en kjent posisjon både i lengde, bredde og høyde. Posisjonsdata for kameraet og perspektivet på bildet tas også med i beregningen for å få en riktig avbildning av terrenget.
Fargene på bildet korrigeres også slik at de passer sammen med de inntilliggende bildene.

Sammensying

Ortofotoene blir til slutt sydd sammen til hensiktsmessige størrelser. Ortofoto som ligger inntil hverandre settes sammen, gjerne langs veier, vannkanter og lignende, der skjøten blir minst mulig synlig.
Den som har bestilt bildet får så et hensiktsmessig utsnitt.
Replay (sang)

Eurovision Song Contest

Sangen deltar for Kypros i Eurovision Song Contest 2019, etter at den kypriotiske kringkasteren valgte artisten Tamta til å representere landet. Sangen ble offentliggjort i februar 2019 og utgitt i mars. 
28. januar 2019 holdt EBU en loddtrekning for å avgjøre i hvilken av de to semifinalene sangen skal delta. Kypros ble trukket til den første semifinalen tirsdag 14. mai 2019. Sangen var det første bidraget på scenen og åpnet semifinalen. Den var også blant de ti sangene som kvalifiserte seg til finalen 18. mai. I finalen ble den nummer 13 av 26 deltakere.
Abdoulaye Diallo (senegalesisk fotballspiller, født 30. mars 1992)

Landslaget

Han ble tatt ut i Senegals tropp til VM i fotball 2018 i Russland.
Hòa Bình-demningen

Hòa Bình-demningen er en demning med et vannkraftverk i elva Da i Vietnam, nær byen Hòa Bình] 60-70 km sør for Hanoi. Kraftverket har en installert effekt på 1 920 MW, mens største (brutto) vannkraftkapasitet er 1 960 MW, fordelt på åtte turbiner. Årsproduksjonen av elektrisk kraft er 8,16 TWh. Demningen er 128 meter høy og 670 meter lang. Reservoaret er på 208 km² overflateareal, og har en vannmengde på 9 km³ (9 mrd m³).  Hele anlegget stod ferdig i 1994.
Intitulatio

Intitulatio eller superscriptio er en del av det middelalderlige brevformularet (middelalderdiplom).
I brevformularet følger intitulatio etter invocatio i protokollen. Den inneholder brevutstederens navn og tittel. Deretter følger inscriptio, mottakerens navn og tittel.
Paven brukte tittelen episcopus servus servorum Dei («biskop, Guds tjeneres tjener»). Geistlige, konger og fyrster brukte ofte en devotio eller legitimasjonsformel (for eksempel Dei gratia, «av Guds nåde») i tillegg til den egentlige tittelen.
Norske konger brukte fra først av ingen legitimasjonsformel, de brukte bare tittelen Noregs konungr. Først fra og med Eirik Magnusson tilføyde de með Guðs miskunn.
Tormod Lunde

Karriere

Lunde er utdannet magister i sosiologi ved Universitetet i Oslo (1981), og tok doktorgrad (1987) ved Stanford University i USA med avhandlingen The state in a cross-national perspective: Growth, inertia, and internal competition. Hans veileder var Morris Zelditch, som selv tok sin doktorgrad under Talcott Parsons. Lunde var Assistant Professor ved Columbia University fra 1985 til 1989 og ble deretter ansatt som forsker ved SIFO, der han ble konstituert direktør i 1990 og formelt utnevnt som direktør i 1992. Han var også professor II ved Institutt for sosiologi ved Universitetet i Oslo fra 1991, og var senere professor i sosiologi ved Handelshøyskolen BI. Han flyttet senere tilbake til USA.
Lunde har særlig forsket på organisasjonsteori, forbrukeradferd, penger, kreditt, gjeld og levekår, entreprenørskap og kvantitative metoder. Han var også en av de tidlige samfunnsforskerne som forsket på internett og elektronisk handel. Han har også forsket på modernisering og politisk stabilitet, bl.a. i sammenheng med statskupp i Afrika i perioden 1955–85. Han har hatt en rekke styreverv og er mye brukt som foredragsholder i næringslivet.
Han var medlem av det regjeringsoppnevnte Utvalget for gjennomgang av forbrukerapparatet, som la frem NOU 1995:21 «Organisering av forbrukerapparatet».
Richard Fitzalan, 10. jarl av Arundel

Richard Fitzalan, 10. jarl av Arundel (født ca. 1313, død 24. januar 1376) var en engelsk adelsmann og militærkommandant.

Bakgrunn

Han var sønn av Edmund Fitzalan, 9. jarl av Arundel og Alice Warenne. Hans fødselsår er usikkert, men man antar at det var ca. 1313, og det var i alle tilfelle ikke før 1307.
I 1321 allierte faren seg med Despenserslekten, som var Edvard IIs yndlinger. Alliansen ble beseglet ved at Richard giftet seg med Isabella, datter av Hugh le Despenser den yngre. Lykken snudde seg for Despenserslekten noen få år etter, og i 1326 ble Edmund Fitzalan henrettet. Richard fikk ikke arve sin fars eiendommer eller titler.
Ayarzasjøen

Ayarzasjøen (spansk: Laguna de Ayarza) er en kratersjø i Guatemala. Den befinner seg i byen Casillas i departementet Santa Rosa, i en kaldera som oppsto for rundt 20 000 år siden etter et enormt vulkanutbrudd som ødela en tvillingvulkan og dekka hele området med et lag av pimpstein. Sjøen har et areal på 14 km², og er 230 meter dyp på det meste. Overlata befinner seg 1409 meter over havet.
Operasjon kano

Handling

Filmen omhandler to gutter og en jentes sommeropplevelser sammen med sin onkel Frank og en rød kano.
Ordførarsteinen

Ordførarsteinen er et samisk offersted som ligger plassert mellom Stormyra og Lapphaugvatnet, sørøst for Fossbakken, i Lavangen kommune i Troms. Objektet er et fredet kulturminne som er datert til samisk jernalder. Det består av en om lag fem meter høy kampestein, med mindre steiner foran, som sammen danner et platå. I nærheten av Ordførarsteinen ligger det også andre samiske offersteiner.
Steinen fikk sitt nåværende navn på 1930-tallet, etter at daværende ordfører Brattberg Aa var på befaring i tilknytning til byggingen av en vei i området, da lokalbefolkningen serverte ordfører, gjester og arbeidere ved steinen.
Rivstein

Rivstein eller blekkstein (forenklet kinesisk: 砚; tradisjonell kinesisk: 硯; pinyin: yàn, japansk: 硯, suzuri, koreansk: 벼루, byeoru) er en slags liten morter, en av studerkammerets fire skatter i det tradisjonelle Kina, et hjelpemiddel innen kinesisk kalligrafi og malekunst. Det dreier seg om en flat steingjenstand med en fordypning for vann og en gniflate for frembringelse av tusjfarge.
Det gnis kinesiske tusjstenger på vann mot overflaten inntil vannet fargemettes i ønsket tykkelse og intensitet.
Rivsteinens overflate må være fin, slik at tusjstangen ikke opprives for grovt og skrivepenselens delikate hår ikke skades.
I gammel tid inngraverte høylærde eiere dikt eller sine navn på rivsteiner, slik at de kunne bli høyt skattede gaver og samlegjenstander.

Historie

Rivsteinen eropphavelig en kinesisk oppfinnelse. Man har funnet rivsteiner som stammer fra Kinas tidlige oldtid. Gjenstanden utviklet seg fra et «gniredskap» (et slags vaskebrett) brukt for å gni fargestoffer slik at de gav slipp på sine farger i appliserbar form - slike er kjent fra om lag 4000 til 5000 f.Kr. Den eldste arkeologisk utgravde rivstein er fra 200-tallet f.Kr., og ble funnet i et gravkammer i det som i dag er Yunmeng i Hubei.
Bruk av rivsteiner grep om seg i Handynastiets tid. Stimulert av den sosiale økomnomi og kultur økte etterspørselen under Tangdynastiet (618-905) og nådde nye høyder under Songdynastiet (960–1279). Song-rivsteiner kan ofte være temmelig store og ha delikate dekorative forsiringer. Dragedekorasjonene kan gjerne ha humoristiske trekk; dragene kan synes å smile. Men fra Yuandynastiets tid blir dragene på rivsteinene derimot mer skrekkinnfytende.
Qianlong-keiseren lot sin egen samling av rivsteiner katalogisere; det ble et kompendium på 24 kapitler, ved navn Xiqing yanpu (Hsi-ch'ing yen-p'u). Mange av hans rivsteiner er nå i Det nasjonale palassmuseums samlinger i Taipei.
Gutten med de store ørene (radioprogram)

Gutten med de store ørene er et norsk musikalsk radiofortelling for barn som gikk på NRK Radio i 1995. Programmet handler om en gutten Elvin som har kjempestore ører og som kan høre alt som skjer i hele verden. Programserien er i fire deler og gikk i Barnetimen for de minste på P1. Musikkproduksjon ble laget for Barneradioen NRK og siden utgitt på CD. Den bygger på forfatteren Fredrik Hossmanns bok med samme navn. NRK-produksjonen inneholdt også bokoppfølgeren Elvin og Dragen utkommet på Tiden Norsk Forlag og Bokklubbens Barn 1994.  
Produksjonen fikk støtte av Norsk kassettavgiftsfond og hadde premiere i Barneradioen, NRK mai 1995. Den er sendt flere ganger i reprise, blant annet i 1999, 2002 og 2006.

Tekniske  opplysninger (fra cd-omslag)

Opptak, mix: Urtegata lydkjøkken, Frydenlund Studio.
Teknisk storbonde: Øystein Vesaas. 
Mikrofonfiskere og lydjegere: Torbjørn Holte og Fredrik Hossmann. 

Omslag

Tegninger av Mikael Holmberg. Omslag og design av Fredrik Hossmann og Jan Eggen.
Kampen park

Beliggenhet og utforming

Parken er utformet i landsskapsstil typisk for byparker på slutten av 1800-tallet. Den ligger på den bratte og høyeste delen (høyeste punkt 77 meter over havet) av strøket Kampen, med flere høydenivåer og flott utsikt over byen. Den dekker 36 dekar, av dette 2,9 dekar sørøst for Bøgata.
På det høyeste punktet, over et vannreservoar, er det plaskedam. På plenen på sørsiden av vannreservoaret står skulpturen Svømmeren av Anders Svor. 
I damvokterboligen, oppført 1890 i sveitserstil, har Damvokteren friluftsbarnehage vært drevet siden 1990, og på nedre platå ligger en barnepark. Ved nedre platå finnes en grotte med rennende vann.

Historie

Parken ligger på grunn som hørte til eiendommen Udsikten under middelaldergården Bergsløkka, som igjen lå under Oslo ladegård. Fra 1780 var høyden ekserserplass for borgervæpningen, inntil Etterstad og  St. Hanshaugen overtok i 1795. Bebyggelsen rundt parken kom etter byutvidelsen i 1879. 
Vannreservoaret ble bygget på ett år og var ferdig i 1886. Damvokterboligen var ferdig i 1890 og ble kalt «Alpehytta». Parkmessig opparbeidelse av det da 24 mål store området ble vedtatt i 1885 og startet i 1888 med bidrag fra Kristiania brennevinssamlag. I formannskapsdebatten var enkelte skeptiske til park og mente terrenget var for bratt og dessuten var høyden svært utsatt for vind og vær. Parken ble raskt en av de mest brukte blant byens parker.
I 1899 bevilget kommunen penger til den tre meter brede trappen opp fra Brinken, med den begrunnelse at parken ble mye brukt hele sommeren av befolkningen på østkanten. I skrenten mot vest ble det anlagt en vanngrotte hvorfra vann flommet ut i en kaskade ut i et lite basseng. I 1913 ble skulpturen Svømmeren satt opp. 
Parkkvelder med konserter i kommunens regi startet i 1921 eller noe tidligere. 
I 1931 ble Vestbygaten (nå Sons gate) innskrenket til 7,5 meter brede for å gjøre inngangen til parken fra syd slakere. Ny grunn ble innkjøpt slik at parken ble utvidet helt til jernbanen. I 1937/38 kom lekeplass med uværstak, plaskedam og hvilebu. 
Dammen på toppen av vannreservoaret, som hadde vært tørrlagt siden annen verdenskrig, ble i 1999 satt i stand og tatt i bruk som plaskedam.
I 2009 ble trappa fra parken til Brinken (av kommunen kalt Kampentrappa) rehabilitert med nylegging av de 100 trinnene, nytt rekkverk og nye lysmaster av typen «Oslolykten».
Pygiopsyllidae

Liv og utvikling

Mange av artene er knyttet til gnagere, men slekten Notiopsylla lever i reirene til sjøfugler.

Utbredelse

Familien er utbredt i Australia (8 slekter med til sammen 30 arter), på New Zealand (én art i slekten Pagiopsylla) og i Sør-Amerika (tre arter i slekten Ctenidiosomus).